લગ્નની વાત આવે એટલે હાલના સમય, સંજોગોમાં સહુ પ્રથમ તો છોકરીઓનું ભણતર અને કારકિર્દી પ્રત્યે ધ્યાન આપવું જરૂરી બન્યું છે. છોકરીઓમાં શિક્ષણનું પ્રમાણ સારું એવું વધ્યું છે. તેથી ડોકટરી, એન્જીનીયરીંગ, વકીલાત, સી એ, જેવા પ્રોફેશનલ કોર્સમાં શિક્ષણ મેળવી આગળ વધતી હોય છે. તેઓ સારા પગારે ઉચ્ચ હોદ્દા ઉપર કામ કરતી હોય છે, તે સિવાય છોકરીઓમાં કલાના ક્ષેત્રમાં પણ નામના કાઢી પોતાની કેરીઅર બનાવવાની જાગૃતતા આવી છે તેથી વધુ ભણેલી છોકરીઓને માટે યોગ્ય છોકરો પોતાની જ્ઞાતિમાં શોધવો, મળવો પણ ઘણું અઘરું હોય છે. ઘણીવાર છોકરા છોકરી પોતાનાં વ્યવસાય દરમ્યાન સંપર્કમાં આવેલા યોગ્ય પાત્ર જોડે લગ્નગ્રંથિથી જોડાઈ પણ જતાં હોય છે. તેમાં સમજુ માતાપિતા પોતાના સંતાનની પસંદગીના પાત્ર જોડે લગ્ન કરવા સંમતી આપતાં હોય છે. ઘણીવાર નાછૂટકે માતાપિતાએ પોતાની સારી કારકિર્દી ધરાવનાર છોકરી માટે યોગ્ય પાત્ર શોધવા પોતાની જ્ઞાતિ બહાર પણ નજર દોડાવી પડતી હોય છે. આ રીતે સારું પાત્ર મળવાની સંભાવના પણ ઘણી હોય છે. તે સિવાય આ રીતે વધુ શૈક્ષિણક યોગ્યતા વાળી, સારું કમાતી નોકરી કરતી કે પોતાનો ખુદનો ધંધો વ્યવસાય કરતી છોકરી પરણી ને સાસરે જાય છે ત્યારે તેણે પોતાની કેરીઅર સાથે કૌટુંબિક જવાબદારી પણ નિભાવવાની બેવડી જવાબદારી આવી જાય છે, તેથી લગ્ન પહેલા જ બે કુટુંબો વચ્ચે આ બાબતે ચોખવટ કરી લેવી જરૂરી હોય છે. શું છોકરી આ રીતે બેવડી જવાબદારી લેવા સક્ષમ છે કે નહીં અથવા તો છોકરી પોતાની કેરીઅરને જ લગ્ન પછી પ્રાધાન્ય આપવા માંગે છે કે કેમ તેની નિખાલસ ચોખવટ જો થઈ જાય તો પાછળથી આ બાબતે પતિપત્ની વચ્ચે કે પરિવારમાં કોઈ મનદુઃખ થવાની સંભાવના ના રહે, ઘણીવાર છોકરીઓએ આ બાબતે સમાધાનના ભાગ રૂપે પોતાની કેરીઅરનો ભોગ આપવા તૈયાર રહેવું પડતું હોય છે. ઘણીવાર સારું ભણેલા સમજુ અને આધુનિક વિચારસરણી ધરાવનાર પરિવાર, છોકરીને એટલેકે પોતાની વહુને પોતાની રીતે તેની કેરીઅર બનાવવા મદદરૂપ થતાં જ હોય છે. તેમજ છોકરીની/વહુની કૌટુંબિક જવાદારી ઉપાડી લેવા કોઈ અન્ય વિકલ્પ પણ શોધી લેતાં હોય છે. આ રીતે કેટલી બાંધછોડ કરવી એ જે તે પરિવાર પર નિર્ભર હોય છે.